
రూ.30,000 దాటిన బంగారం ధరహైదరాబాద్ (ఆంధ్రజ్యోతి బిజినెస్) : బంగారం, వెండి ధరలకు మళ్లీ రెక్కలొచ్చాయి. జాతీయ మార్కెట్తో పాటు రెండు తెలుగు రాష్ట్రాల్లోనూ ధరలు దూసుకుపోయాయి. హైదరాబాద్లో మంగళవారం పది గ్రాముల మేలిమి (24 క్యారెట్లు) బంగారం రూ.530 పెరిగి రూ.30,200కి చేరింది. ప్రొద్దుటూరులోనూ పది గ్రాములు మేలిమి బంగారం ధర రూ.450 పెరిగి రూ.30,400 దగ్గర ముగిసింది. చిన్న చిన్న పట్టణాల్లో ఈ పెరుగుదల మరింత ఎక్కువగా ఉన్నట్టు మార్కెట్ వర్గాలు చెప్పాయి. ఆంధ్రప్రదేశ్లోని చిన్న చిన్న పట్టణ ప్రాంతాల్లో మంగళవారం పది గ్రాముల పుత్తడి ధర ఒక దశలో రూ.31,000 వరకు పలికినట్టు ఆంధ్రప్రదేశ్ స్వర్ణ వ్యాపారుల సంఘం అఽధ్యక్షుడు విజయ్కుమార్ చెప్పారు. వారం రోజుల్లోనే పది గ్రాముల పసిడి ధర రూ.700 నుంచి రూ.800 వరకు పెరిగింది. వెండి ధరా పసిడి మార్గంలోనే పయనిస్తోంది.జాతీయ స్థాయిలో...ముంబైలో పది గ్రాముల మేలిమి బంగారం రూ.520 పెరిగి రూ.29,915కి చేరింది. కిలో వెండి ధర రూ.805 వరకు పెరిగింది. ఉత్తర కొరియా మరో క్షిపణి పరీక్ష నేపధ్యంలో పెట్టుబడి లాభాల కోసం ఇన్వెస్టర్లు బంగారం కొనుగోళ్లకు దిగారు. కొరియా ద్వీపకల్పంలో ఉద్రిక్తతలు ఇదే రీతిలో కొనసాగితే దసరా, దీపావళి నాటికి పది గ్రాముల మేలిమి బంగారం ధర భారత మార్కెట్లో రూ.32,000కు కూడా పెరిగే అవకాశం ఉందని మార్కెట్ వర్గాలు అంచనా వేస్తున్నాయి.పసిడి కొనుగోలుకు పాన్ తప్పనిసరి!బంగారం కొనుగోలు చేసేసమయంలో పాన్ కార్డు వివరాలను తప్పనిసరిగా సమర్పించేలా కేంద్రం త్వరలోనే ఆదేశాలు జారీ చేసే అవకాశం కనిపిస్తోంది. ఇప్పటివరకు రూ.2 లక్షల పైబడి బంగారం కొనుగోలు చేస్తేనే పాన్ వివరాలను సమర్పించాలనే నిబంధన ఉంది. అయితే, ఇక నుంచి ఎంత చిన్న మొత్తంలో బంగారం కొనుగోలు చేసినా పాన్ వివరాలు సమర్పించేలా నిబంధనలను సవరించాలని ఆర్థిక సంస్కరణలపై ఏర్పాటైన సంఘం సిఫారసు చేసింది.

roo.30,000 daatina bangaram dharahaidarabad (aandhrajyoti bijines) : bangaram, vendi dharalaku malli rekkalochayi. jaateeya marketto paatu rendu telugu raashtraalloonuu dharalu doosukupoyaayi. hyderabadlo mangalavaaram padi graamula melimi (24 carretlu) bangaram roo.530 perigi roo.30,200ki cherindi. prodduturuloonuu padi graamulu melimi bangaram dhara roo.450 perigi roo.30,400 daggara mugisindi. chinna chinna pattanaallo ee perugudala marinta ekkuvagaa unnattu market vargaalu cheppai. aandhrapradeshloni chinna chinna pattana praantaallo mangalavaaram padi graamula puttadi dhara oka dasalo roo.31,000 varaku palikinattu andhrapradesh swarna vyaapaarula sangham andhakshudu vijaykumar cheppaaru. vaaram rojullone padi graamula pasidi dhara roo.700 nunchi roo.800 varaku perigindi. vendi dhara pasidi maargamlone payanistondi.jaateeya sthaayilo...mumbailo padi graamula melimi bangaram roo.520 perigi roo.29,915ki cherindi. kilo vendi dhara roo.805 varaku perigindi. uttara koria maro kshipani pareeksha nepadhyamlo pettubadi labhala kosam investerlu bangaram konugollaku digaaru. koria dweepakalpamlo udriktatalu ide reetilo konasagithe dasara, deepaavali naatiki padi graamula melimi bangaram dhara bhaarata marketlo roo.32,000ku kuudaa perige avakaasam undani market vargaalu anchana vestunnayi.pasidi konugoluku pan tappanisari!bangaram konugolu chesesamayamlo pan kaardu vivaraalanu tappanisarigaa samarpinchela kendram twaralone aadesaalu jaarii chese avakaasam kanipistondi. ippativaraku roo.2 lakshala paibadi bangaram konugolu chestene pan vivaraalanu samarpinchaalane nibandhana undi. ayithe, ika nunchi entha chinna mottamlo bangaram konugolu chesina pan vivaraalu samarpinchela nibandhanalanu savarinchaalani aardhika samskaranalapai erpaataina sangham sifaarasu chesindi.